P. Farkas, poslanec: (2002-06-25):
Ako gestorský výbor určil Výbor Národnej rady Slovenskej republiky pre financie, rozpočet a menu, ktorý pripraví spoločnú správu o výsledku prerokovania uvedeného materiálu vo výboroch a návrh na uznesenie Národnej rady Slovenskej republiky. Výsledky rokovania výborov. V súlade s rozhodnutím predsedu Národnej rady Slovenskej republiky z 31. mája 2002 č. 1785 určené výbory Národnej rady Slovenskej republiky prerokovali správu o menovom vývoji v Slovenskej republike za rok 2001 s týmito výsledkami: výbory Národnej rady Slovenskej republiky, ktoré predloženú správu prerokovali, ju svojimi uzneseniami zhodne zobrali na vedomie a odporučili Národnej rade Slovenskej republiky správu o menovom vývoji v Slovenskej republike za rok 2001 vziať na vedomie. Zo strany výborov Národnej rady Slovenskej republiky ani poslancov neboli predložené iné stanoviská, pripomienky, či pozmeňujúce alebo doplňujúce návrhy v súlade s príslušnými paragrafmi nášho rokovacieho poriadku. Gestorský výbor podľa § 79 ods. 4 a 5 schválil spoločnú správu uznesením č. 1058 zo dňa 17. júna 2002. Vo svojom uznesením gestorský výbor ma určil za spravodajcu a poveril ma predniesť túto spoločnú správu v pléne Národnej rady ako aj navrhnúť spôsob hlasovania. Zároveň budem potom, pán predsedajúci, po rozprave pri hlasovaní odporúčať, aby sme hlasovali podľa návrhu uznesenia Národnej rady Slovenskej republiky, ktorý je súčasťou tejto spoločnej správy. Ďakujem, žiadam vás, aby ste otvorili rozpravu. I. Presperín, podpredseda NR SR: Ďakujem, pán predseda výboru. Otváram rozpravu k tomuto bodu programu. Písomne nikto prihlásený. Pýtam sa, kto sa ústne hlási do rozpravy. Konštatujem, že nikto, vyhlasujem rozpravu o tomto bode za skončenú. Prerušujem rokovanie o tomto bode. Pristúpime k ďalšiemu bodu programu, ktorým je správa o výsledku hospodárenia Národnej banky Slovenska za rok 2001. Správu Národnej banky Slovenska ste dostali ako tlač 1424, spoločnú správu výborov ako tlač 1424a. Prosím guvernéra Národnej banky Slovenska pána Mariána Juska, aby správu uviedol. M. Jusko, guvernér Národnej banky Slovenska: Ďakujem pekne. Vážený pán predsedajúci, vážené pani poslankyne, vážení páni poslanci, dámy a páni. V súlade so zákonom o NBS sme vám na rokovanie predložili správu o výsledkoch hospodárenia NBS za rok 2001 vrátane audítorskej správy. Predkladaný materiál je pomerne rozsiahly a podrobný. Domnievam sa, že dáva dostatok informácií o činnostiach banky v minulom roku, preto mi dovoľte, aby som výsledky hospodárenia banky uviedol len niekoľkými základnými údajmi a poznámkami. Dosiahnuté a vykázané výsledky v hospodárení NBS za rok 2001 v porovnaní so schváleným rozpočtom banky preukazujú vcelku priaznivé naplnenie nákladových, ako aj viacerých výnosových položiek, i keď sa nepodarilo splniť rozpočtované výnosy celkom. Napriek tomu sa podarilo dosiahnuť tvorbu zisku na rozpočtovanej úrovni. Konkrétne k výsledkom hospodárenia Národnej banky Slovenska. Za rok 2001 bol vytvorený zisk v sume viac ako 2,3 mld. Sk. V priebehu roka na základe rozhodnutia bankovej Rady NBS sa realizoval preddavok na odvoz zostávajúceho zisku NBS do štátneho rozpočtu v celkovom objeme 0,5 mld. korún. Ďalší preddavok na odvoz zostávajúceho zisku NBS bežného hospodárenia roku 2001 bol poukázaný do príjmov štátneho rozpočtu Slovenskej republiky v sume 1,5 mld. Sk dňa 14. 12. 2001. Za rok 2001 odviedla Národná banka Slovenska do štátneho rozpočtu Slovenskej republiky zostávajúci zisk v celkovej sume 2 mld. Sk. Okrem toho považujem za potrebné uviesť, že na základe dispozície Ministerstva financií Slovenskej republiky Národná banka Slovenska realizovala v januári 2001 zo zisku za rok 2000 tiež odvody v celkovej sume 3 mld. Sk, ktoré boli príjmom štátneho rozpočtu roku 2001. Tým sa podarilo naplniť zámery stanovené v príjmovej časti štátneho rozpočtu, ktorý na rok 2001 predpokladal príjem z Národnej banky Slovenska v objeme 5 mld. Sk. Výnosy v hodnotenom období za rok 2001 rástli dynamickejšie v porovnaní s celkovými nákladmi a dosiahli úroveň 25,4 mld. Sk, t. j. plnenie na 69,1 % rozpočtovaného ročného rozpočtu. Náklady v hodnotenom období predstavovali 23 mld. Sk, t. j. plnenie na 66,8 % ročného rozpočtu. Úroveň a výsledky hospodárenia NBS za rok 2001 rozhodujúcim spôsobom ovplyvnili hlavne nasledovné činnosti: finančné činnosti, v rámci nich operácie s cennými papiermi a pokladničnými poukážkami NBS, úroky komerčných peňažných ústavov, devízové operácie, repoobchody v slovenských korunách, úroky platené štátnej pokladnici, ostatné finančné činnosti, b) tvorba a použitie rezerv opravných položiek, c) všeobecné prevádzkové náklady a d) ostatné činnosti banky. Pokiaľ ide o všeobecné prevádzkové náklady, chcem uviesť, že tento druh nákladov predstavoval len 5,7 % z celkových nákladov. Vo všetkých položkách týchto nákladov bola skutočnosť v čerpaní nižšia ako predpokladal rozpočet. Tento druh nákladov bezprostredne súvisel so zabezpečovaním všetkých funkcií a úloh banky, jej prevádzkou a správou vrátane mzdových nákladov a zákonných daňových odvodových povinností. Pokiaľ ide o štruktúru všeobecných prevádzkových nákladov banky, tak podstatnú položku týchto nákladov, 47,1 %, tvorili priame a nepriame náklady na prevádzku banky, t. j. materiálové náklady, energie, nakupované služby, odpisy a dane, ďalej to boli mzdy zamestnancov, ktoré predstavovali 39,5 % a sociálne náklady, ktoré tvorili podiel zhruba 13,4 %. Vážené dámy a páni, napriek niektorých odchýlkam oproti rozpočtu banky a určitej nerovnomernosti v hospodárení v priebehu roka 2001 boli pozitívne tendencie v hospodárení jednoznačne prevládajúce. Dosiahnuté výsledky v hospodárení boli obrazom nielen vývoja a situácie v menovej oblasti, kde bolo nutné prijímať opatrenia v záujme stabilizácie slovenskej meny, ale aj dôsledkom potreby tvorby a použitia rezerv a opravných položiek na krytie rizík z bankovej činnosti, ako aj konkrétnych bankovo-obchodných operácií banky a v neposlednom rade odrazom vývoja kurzu slovenskej koruny voči cudzím menám. Možno konštatovať, že Národná banka Slovenska za rok 2001 v rozhodujúcich položkách splnila predpokladané zámery rozpočtu. Preukazuje to aj skutočnosť, že NBS splnila úlohu zapísanú v rozpočte banky, ako som už uviedol v úvode, t. j. realizovala odvoz zo zisku do štátneho rozpočtu z bežného hospodárenia v sume 2 mld. Sk. Vážené panie poslankyne a páni poslanci, predkladané a dosiahnuté výsledky hospodárenia respektíve účtovné stavy a operácie boli predmetom auditu a boli potvrdené bez výhrad, ako je to zrejmé z predloženého materiálu. Na záver by som rád konštatoval, že napriek problémom a nie jednoduchému vývoju v minulom roku hodnotíme dosiahnuté a vykázané hospodárske výsledky banky za rok 2001 z úrovne Národnej banky Slovenska ako priaznivé a dobré. Na základe predloženého materiálu, ktorý ste dostali, môjho stručného zdôvodnenia výsledkov NBS za rok 2001, ako aj doloženého auditu firmy Deloitte and Touche, s. r. o., si vám dovoľujem navrhnúť, aby Národná rada Slovenskej republiky zobrala na vedomie výsledky hospodárenia NBS za rok 2001, tak ako sú obsiahnuté v predloženom materiáli. Ďakujem vám za pozornosť. I. Presperín, podpredseda NR SR: Prosím pána poslanca Maňku. Pán poslanec Benkovský? Pán poslanec Benkovský ako spoločný spravodajca, prosím, keby ste nás oboznámili so stanoviskom gestorského výboru. M. Benkovský, poslanec: Ďakujem za slovo, pán podpredseda Národnej rady. Dovoľujem si predložiť správu o výsledku hospodárenia NBS za rok 2001, tlač 1424, rozhodnutím predsedu Národnej rady 1605 z 2. apríla 2002, ktorá bola pridelená výboru pre financie, rozpočet a menu a výboru pre hospodárstvo, privatizáciu a podnikanie, ako aj Výboru Národnej rady Slovenskej republiky pre pôdohospodárstvo, termín do 9. mája 2002. Správa bola predložená na základe § 38, ods. 3 zákona Národnej rady o Národnej banke Slovenskej republiky v znení neskorších predpisov. Ako gestorský výbor predseda Národnej rady Slovenskej republiky určil Výbor Národnej rady Slovenskej republiky pre financie, rozpočet a menu, ktorý pripraví správu o výsledku prerokovania uvedeného materiálu vo výboroch a návrh na uznesenie Národnej rady Slovenskej republiky. Priebeh rokovania výborov máte takisto v písomnej spoločnej správe. Výbory Národnej rady Slovenskej republiky, ktorým bola správa o výsledku hospodárenia Národnej banky Slovenskej republiky za rok 2001 pridelená, ju prerokovali v súlade s rozhodnutím predsedu Národnej rady Slovenskej republiky. Schválená bez pripomienok bola vo výboroch Národnej rady Slovenskej republiky pre financie, rozpočet a menu, pre hospodárstvo, privatizáciu a podnikanie ako i pre pôdohospodárstvo. Uvedené výbory odporučili Národnej rade Slovenskej republiky výsledky hospodárenia Národnej banky Slovenskej republiky za rok 2001 schváliť, ktoré predstavujú celkom výnosy 25 349 400 000 Sk a náklady 23 023 505 000 Sk. Výbor Národnej rady Slovenskej republiky pre financie, rozpočet a menu ako gestorský výbor uznesením č. 964 zo 14. mája 2002 schválil spoločnú správu výborov Národnej rady Slovenskej republiky o správe a výsledkoch hospodárenia NBS-ky za rok 2001. Výbor zároveň určil spoločného spravodajcu a splnomocnil ho konať v súlade s rokovacím poriadkom Národnej rady. Návrh uznesenia Národnej rady Slovenskej republiky je prílohou tejto spoločnej správy a máte ho písomne, preto odporúčam, aby po rozprave bolo o tomto návrhu uznesenia dané hlasovanie. Ďakujem. I. Presperín, podpredseda NR SR: Ďakujem, pán poslanec. Otváram rozpravu k tomuto bodu programu. Písomne nikto prihlásený. Ústne sa hlási niekto? Nie. Vyhlasujem rozpravu za skončenú. Prerušujem rokovanie o tomto bode. Ďakujem, pán guvernér, ďakujem, pán poslanec. Pristúpime k nasledujúcemu bodu programu a to k návrhu účtovnej závierky Spoločnej zdravotnej poisťovne za rok 2001. Návrh uvedie predseda Správnej rady Spoločnej zdravotnej poisťovne pán Rudolf Martančík. Návrh ste dostali ako tlač 1574, spoločnú správu výborov, ako tlač 1574a. Prosím pána predsedu správnej rady, aby sa ujal slova. Pán predseda, nech sa páči, máte slovo. Nech sa páči. R. Martančík, predseda Správnej rady Spoločnej zdravotnej poisťovne: Môžem rovno? I. Presperín, podpredseda NR SR: Áno, nech sa páči, už som vás ohlásil. R. Martančík, predseda Správnej rady Spoločnej zdravotnej poisťovne: Vážený pán predsedajúci, vážené panie poslankyne, vážení páni poslanci. Dovoľte mi uviesť pred vaším rokovaním materiál účtovná závierka Spoločnej zdravotnej poisťovne za rok 2001. Ide o tlač 1574. Prepáčte, ja sa musím vydýchať, lebo som bežal. Výsledky hospodárenia poisťovne aj v uplynulom roku odrážali dlhoročný konflikt medzi zdrojmi zdravotného poistenia a požiadavkami zdravotníkov na úhrady výkonov poskytnutej zdravotnej starostlivosti. Pokračujúci deficit verejných financií v tomto sektore sa aj napriek prijatým legislatívnym a iným opatreniam nepodarilo v uplynulom období znížiť. Oproti predchádzajúcemu roku však bol dosiahnutý stabilnejší stav v rozhodujúcich oblastiach výdavkov, teda v ústavnej zdravotnej starostlivosti a vo výdavkoch na lieky. Aj napriek vynikajúcim výsledkom poisťovne v oblasti výberu poistného v hodnotenom období, nedošlo paradoxne k zníženiu jej celkových záväzkov, skôr opak je pravdou. Príčina tohto nelogického stavu je v pretrvávajúcom zle nastavenom systéme solidarity a prerozdelenia poistného v rámci zdravotných poisťovní. Samosprávne orgány poisťovne sa intenzívne zaoberajú priebežnými výsledkami hospodárenia poisťovne. Prijaté opatrenia pre výkonné orgány smerujú k zabezpečeniu primeranej zdravotnej starostlivosti pre poistencov poisťovne. V tomto smere orgány poisťovne chápu aj princíp prioritného uplatňovania solidarity v zdravotnom poistení. Správna rada Spoločnej zdravotnej poisťovne prerokovala a odsúhlasila návrh účtovnej závierky Spoločnej zdravotnej poisťovne za rok 2001 a navrhuje Národnej rade Slovenskej republiky tento materiál schváliť. Pán predsedajúci, ďakujem. I. Presperín, podpredseda NR SR: Ďakujem, pán predseda. Prosím pána poslanca Barnabáša Ferkóa, aby sa ujal slova, aby podal správu o výsledku prerokovania návrhu vo výboroch Národnej rady. B. Ferkó, poslanec: Ďakujem za slovo. Vážený pán predsedajúci, dovoľte, aby som predniesol spoločnú správu o výsledku prerokovania návrhu účtovnej závierky Spoločnej zdravotnej poisťovne za rok 2001, tlač 1574. Predseda Národnej rady svojím rozhodnutím č. 1653 z 24. apríla 2002 pridelil návrh účtovnej závierky Spoločnej zdravotnej poisťovne za rok 2001 Výboru Národnej rady pre financie, rozpočet a menu a výboru pre zdravotníctvo na prerokovanie do 12. júna 2002. Obidva výbory Národnej rady prerokovali návrh účtovnej závierky za rok 2001 v stanovenom termíne. Výbor Národnej rady Slovenskej republiky pre financie, rozpočet a menu prerokoval predložený návrh 5. júna a svojím uznesením č. 1000 vyjadril súhlas s predloženým návrhom s tým, že celková tvorba fondov dosiahla výšku 7 373 634 000, výdavky dosiahli výšku 7 105 938 000, v tom základný fond vo výške 6 577 843 000, rezervný fond 27 156 000, účelový fond 169 871 000 a správny fond použil vo výške 331 068 000. Schodok hospodárenia 806 651 000. Výbor Národnej rady pre zdravotníctvo prerokoval návrh dňa 10. júna, neprijal platné uznesenie, pretože súhlas s navrhovaným uznesením nezískal podporu nadpolovičnej väčšiny prítomných členov výboru. Výbor pre zdravotníctvo ako gestorský výbor sa oboznámil s výsledkom rokovania vo výbore pre financie, rozpočet a menu a na základe stanovísk výboru odporučil Národnej rade Slovenskej republiky účtovnú závierku Spoločnej zdravotnej poisťovne za rok 2000 schváliť a prijať uznesenie uvedené v prílohe tejto správy. Výbor odporučil, aby mohol vystúpiť v rozprave na schôdzi Národnej rady predseda Správnej rady zdravotnej poisťovne Rudolf Martančík. Skončil som, pán predsedajúci. I. Presperín, podpredseda NR SR: Ďakujem. Otváram rozpravu. Písomne nikto prihlásený, ústne sa hlási niekto? Nie. Prerušujem rokovanie o tomto bode programu. Vážení páni poslanci, ja viem, že je 19.01, je tu ešte jedna prosba od predsedu Správnej rady Všeobecnej zdravotnej poisťovne pána Demeša, či by sme neprerokovali ešte jeho informáciu. Je všeobecný súhlas? Nech sa páči, poďme na to. Pristúpime k nasledujúcemu bodu programu, a to k návrhu správy o hospodárení s fondmi a účtovná závierka Všeobecnej zdravotnej poisťovne za rok 2001. Návrh ste dostali ako tlač 1452, spoločnú správu výborov ako tlač 1452. Súčasťou spoločnej správy je aj návrh uznesenia Národnej rady. Návrh uvedenie predseda Správnej rady Všeobecnej zdravotnej poisťovne pán Martin Demeš. Prosím, pán predseda, máte slovo. M. Demeš, predseda Správnej rady Všeobecnej zdravotnej poisťovne: Vážený pán predsedajúci, vážená pani poslankyňa, vážení páni poslanci. Dovoľte, aby som na tomto vašom neskorom zasadnutí predložil správu o hospodárení s fondmi a účtovnú závierku Všeobecnej zdravotnej poisťovne. Chcem len povedať, že je to správa zhruba o minutí 50 miliárd Sk, takže my sme jej venovali dosť veľkú vážnosť, pripravili sme sa a chcem len povedať, že hospodárenie Všeobecnej zdravotnej poisťovne, tak ako sme predpokladali a tlmočili pri prijímaní rozpočtu, skončilo sa znova s deficitom, zhruba s prepadom 1, 7 % mld., čo sa premietlo do výšky záväzkov voči poskytovateľom zdravotnej starostlivosti a k 31. 12. dosiahli sumu 7,5 mld. Sk. Z toho záväzky za výkony voči poskytovateľom zdravotnej starostlivosti dosiahli sumu 1,3. Hlavný problém bol v liekovom reťazci, kde máme záväzky vo výške, mali sme vo výške 5,7 mld. Penalizačné faktúry, ktoré sme nerátali a ktoré sú od lekární, sú v sume vyše 500 mil. Sk. Neúnosná miera zadlženosti, ktorá sa prejavuje v omeškávaní úhrad 4 - 5 mesiacov po lehote splatnosti, sa vystupňovala v tlaku poskytovateľov, ktorí už sú v takom stave, že sú ohrození oni v existencii, ale ohrozujú aj celý systém zdravotníctva cez Všeobecnú zdravotnú poisťovňu. Treba povedať, že už je približne 90 konkurzov na Všeobecnú zdravotnú poisťovňu a exekúcie, ktorými máme blokované účty, sú mesačne aspoň na úrovni 50 miliónov, v posledných mesiacoch už je to okolo 100 mil. Sk. Legislatívne opatrenia, ktoré sa prijali počas roka na ochranu zdrojov na zdravotnú starostlivosť o zachovanie funkčnosti systému zdravotného poistenia, neboli v dostatočnej miere účinné a je to najmä v oblasti exekúcií, kde naďalej beží exekučné konanie podľa občianskeho poriadku. Výkon exekúcií po zablokovaní možnosti podľa exekučného poriadku je riešený výberom od platiteľov na takzvané budúce poistné. Vymáhanie penalizačných faktúr je premietnuté v nerovnomernosti úhrad, čo jednoznačne zvyšuje napätie potom medzi poskytovateľmi. Prejav rastúceho napätia bol aj už v spomínanom vyhlásení konkurzov na Všeobecnú zdravotnú poisťovňu. Treba povedať, že jednak audit, ktorý bol vykonávaný na podnet pléna slovenskej Národnej rady, či medzinárodný audit, ako aj polročné pôsobenie NKÚ vo Všeobecnej zdravotnej poisťovni neukázali vážnejšie nedostatky, ktoré sa v našej poisťovni vyskytli, poukázali len na to, že je veľmi nekvalitná a nedostatočná legislatíva, ktorá nechráni absolútne zdroje, ktoré sú na výber poistného do poistných zdrojov. Takže máme veľkú obavu, že nedokážeme zabezpečiť v dostatočnej miere zdravotnícku starostlivosť. Vlna exekúcií sa rozšíri ďalej, nebudeme vedieť zachovať ani existenciu Všeobecnej zdravotnej poisťovne a len pripomínam, že toto je moje asi šieste vystúpenie v rovnakom tóne, v rovnakom obsahu a s rovnakým účinkom a s rovnakou pozornosťou tohto pléna. Takže, vážený pán predsedajúci, obdivujem vaše nervy, ktorými dokážete ešte viesť toto zasadanie pléna a niekedy obdivujem aj sám seba, že ešte som ochotný sem prísť a referovať. Ďakujem za pozornosť. I. Presperín, podpredseda NR SR: Ďakujem, pán predseda. Dávam slovo poverenému členovi Výboru Národnej rady Slovenskej republiky pre zdravotníctvo, poslancovi Barnabásovi Ferkóovi, aby podal správu o výsledku prerokovania návrhu vo výboroch Národnej rady. B. Ferkó, poslanec: Ďakujem za slovo. Vážený pán predsedajúci, vážené kolegyne, kolegovia. Dovoľte, aby som predniesol spoločnú správu výboru o výsledku prerokovania návrhu správy o hospodárení s fondmi a účtovanie závierky Všeobecnej zdravotnej poisťovne za rok 2001, tlač 1452. Návrh správy o hospodárení s fondmi a účtovnú závierku Všeobecnej zdravotnej poisťovne za rok 2001 pridelil predseda Národnej rady rozhodnutím č. 1653 z 24. apríla 2002 Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre zdravotníctvo na prerokovanie do 12. júna 2002. Ako gestorský výbor predseda určil výbor Národnej rady pre zdravotníctvo s tým, že výbor predloží správu o prerokovaní uvedeného materiálu vo výboroch v súčasnom návrhu na uznesenie Národnej rady Slovenskej republiky. Výbor Národnej rady Slovenskej republiky pre financie, rozpočet a menu prerokoval predložený materiál 5. júna a uznesením č. 998, s návrhom správy o hospodárení s fondmi a účtovnú závierku Všeobecnej zdravotnej poisťovne za rok 2001, súhlasil s tým, že zdroje celkom dosiahli výšku 35 005 100 000 Sk, výdavky 40 597 400 000. V tom základný fond bol použitý vo výške 38 788 500 000. Ten vzájomný fond vo výške 136 mil., účelový fond 530 500 000 a správny fond 879 700 000 Sk. Bilančný rozdiel schodok hospodárenia dosiahol výšku 5 592 300 000 Sk. Výbor odporučil Národnej rade účtovnú závierku a správu o hospodárení s fondmi schváliť. Výbor Národnej rady Slovenskej republiky pre zdravotníctvo prerokoval správu dňa 10. júna, neprijal platné uznesenie, pretože súhlas s navrhovaným uznesením, aby výbor súhlasil, nezískal podporu nadpolovičnej väčšiny prítomných členov výboru. Gestorský výbor však prijal uznesenie č. 280, v ktorom odporúča Národnej rade Slovenskej republiky požiadať vládu Slovenskej republiky, aby záväzky Všeobecnej zdravotnej poisťovne voči poskytovateľom zdravotnej starostlivosti vo výške 7 545 300 000 Sk uhradila z výnosu predaja štátnych dlhopisov alebo inou formou. Výbor pre zdravotníctvo ako gestorský výbor sa oboznámil s výsledkom prerokovania výborov. Odporučil Národnej rade návrh správy o hospodárení s fondmi a účtovnú závierku Všeobecnej zdravotnej poisťovne za rok 2001 schváliť a odporúča, aby v rozprave mohol vystúpiť Martin Demeš, predseda Správnej rady Všeobecnej zdravotnej poisťovne. Určil mňa ako spravodajcu gestorského výboru predniesť na schôdzi Národnej rady spoločnú správu výborov o výsledku prerokovania a návrh uznesenia Národnej rady, ktorý je prílohou tejto správy. Skončil som, pán predsedajúci, môžete otvoriť rozpravu. I. Presperín, podpredseda NR SR: Ďakujem, pán poslanec. Otváram rozpravu k tomuto bodu programu. Písomne nie je nikto prihlásený. Ústne sa hlási pani poslankyňa Sabolová. Pán poslanec Slafkovský. Končím možnosť prihlásiť sa do rozpravy ústne. Ako prvá vystúpi v rozprave pani poslankyňa Sabolová.